登黃山淩歊臺送族弟溧陽尉濟充泛舟赴華陰
鸞乃鳳之族，翱翔紫雲霓。文章輝五色，雙在瓊樹棲。一朝各飛去，鳳與鸞俱啼。炎赫五月中，朱曦爍河堤。爾從泛舟役，使我心魂淒。秦地無碧草，南雲喧鼓鼙。君王減玉膳，早起思鳴雞。漕引救關輔，疲人免塗泥。宰相作霖雨，農夫得耕犁。靜者伏草間，群才滿金閨。空手無壯士，窮居使人低。送君登黃山，長嘯倚天梯。小舟若鳧雁，大舟若鯨鯢。開帆散長風，舒捲與雲齊。日入牛渚晦，蒼然夕煙迷。相思定何許，杳在洛陽西。